**Bjarne Rokseth** (1893–1971) var en gårdbruker på Frosta i Trøndelag som også var lokalpolitiker, poståpner og bankkasserer. Han var NS-oppnevnt ordfører i Frosta 1941–1945.

Han var sønn av Haakon Rochseth (1858-1937) og overtok gården Østre Logtun etter faren i 1926. Han ga den videre til sønnen Håkon i 1961. Gården ligger like ved middelalderkirka Logtun. 

Han gikk på Mære landbruksskole 1912–13. Han hadde i 1918 verv i Nord-Trøndelag fotballkrets. Han var redaktør for den nystartede lokalavisen *Frostingen* fra 1920 til 1934, etter at den opprinnelige redaktøren ble bedømt som for radikal, og avsatt. I 1934 overtok han farens stilling som kasserer i Frosta sparebank, og hadde denne stillingen til 1945.

Han ble første gang valgt inn i kommunestyret i 1929, og representerte Bondepartiet. Ved nyordningen under krigen (Kommunalforordningen), ble Rokseth utpekt til ordfører i Frosta fra januar 1941, med forgjengeren Asbjørn Hogstad som varaordfører. Rokseth hadde fram til da vært varaordfører.

I 1947 ble han dømt til 6 måneders fengsel, bot og erstatning, og fradømt stillingene som poståpner og bankkasserer.
I 1950 satt han i styret for den NS-vennlige avisen *8. mai*, en forløper for *Folk og Land*. Han var tilbake i lokalpolitikken som førstekandidat for *Frosta frie velgerliste* i 1951, og kom inn i kommunestyret. Han var Bondepartiets ordførerkandidat i 1955, men etter at Venstre og Kr.F. stemte på Arbeiderpartiets ordførerkandidat, ble Erling Wollan valgt til ordfører. I 1956 vedtok Stortinget å redusere erstatningsbeløpet han ble idømt fra 17.000 til 10.000 kr.

Hans kone Bergliot (1895-1977) var datter av Johan Andreas Johansen, brukseier på Tarva, ordfører og stortingsmann.

Referanser
----------

1. 1 2   Slekt og Datas Gravminnebase, slektogdata.no[Hentet fra Wikidata]
2. ↑  *Frostaboka. B. 2 : Gards- og slektshistorie*. Frosta historielag. 1970. s. 294.
3. ↑  *Norges bebyggelse : Nordlige seksjon. Herredsbindet for Nord-Trøndelag : Søndre del*. Norsk faglitteratur. 1956. s. 473.
4. ↑  *Ukeskrift for landbruk*. 1913. s. 281.
5. ↑  *Idrettens historie i Nord-Trøndelag*. Nord-Trøndelag idrettskrets. 1994. s. 90. ISBN 8299314704.
6. ↑  (no) Frostingen i Store norske leksikon
7. ↑  *Norske aviser 1763-1969*. Universitetsbiblioteket i Oslo. 1973. s. 183.
8. ↑  Stavseng, J. (1970). *Frosta ungdomslag 1870-1970*. s. 13. ISBN 8299019206.
9. ↑  *Frosta sparebank 1846-1946*. 1946. s. 55.
10. ↑  *Norske kommunalpolitikere : Norges styresmenn. Bind 3*. Bokdepotet. 1957. s. 201.
11. ↑  «Adresseavisen 1941.01.03». 1941. s. 2, 4.  «Nyordning av styret i by- og landkommunene»
12. ↑  Christiansen, Per (1997). *De nære hundreåra : bygdehistoria etter 1837*. Frosta historielag. s. 310, 342. ISBN 8299196213.
13. ↑  «Nidaros 1947.07.22». 1947. s. 2.
14. ↑  «Tidens Krav 1950.06.14». Kristiansund. 1950. s. 1.
15. ↑  (no) Folk og land i Store norske leksikon
16. ↑  «Frostingen 1951.09.26». 1951. s. 2.
17. ↑  «Nidaros 1955.10.11». Trondheim. 1955. s. 5.
18. ↑  Trønder-Avisa, 15.12.1955
19. ↑  *Stortingsforhandlinger*. 1956. s. 50, 56.
20. ↑  Adresseavisen, 29.2.1956
21. ↑  Øyasæter, Hilda Cecilie Lund (1948). *Lundslekten Ørland*. s. 69-75.

|  |  |
| --- | --- |
| Oppslagsverk/autoritetsdata | Historisk befolkningsregister
 |